Document ID: 32000D0144

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 14ης Φεβρουαρίου 2000
για τη σύσταση του προσωρινού στρατιωτικού οργάνου
(2000/144/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1,
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207,
Υπενθυμίζοντας το άρθρο 25 της συνθήκης για την Ευρωπαϊκή Ένωση,
Εκτιμώντας τα ακόλουθα:
Στο πλαίσιο της ενίσχυσης της κοινής εξωτερικής πολιτικής και πολιτικής ασφάλειας (ΚΕΠΠΑ), και ιδίως της ευρωπαϊκής πολιτικής ασφαλείας και άμυνας που προβλέπεται στο άρθρο 17 της συνθήκης για την Ευρωπαϊκή Ένωση, το Ευρωπαϊκό Συμβούλιο που συνήλθε στο Ελσίνκι στις 10 και 11 Δεκεμβρίου 1999 κάλεσε το Συμβούλιο να δημιουργήσει, έως τον Μάρτιο του 2000, τα μεταβατικά όργανα και ρυθμίσεις για την εφαρμογή της κοινής ευρωπαϊκής πολιτικής ασφαλείας και άμυνας.
ΑΠΟΦΑΣΙΖΕΙ:
Άρθρο 1
Συνιστάται προσωρινό στρατιωτικό όργανο, απαρτιζόμενο από αντιπροσώπους των αρχηγών άμυνας των κρατών μελών, για να παρέχει στρατιωτικές συμβουλές στην πολιτική επιτροπή, και όταν επίσης συνεδριάζει ως μεταβατική επιτροπή πολιτικής και ασφαλείας, και στον γενικό γραμματέα ύπατο εκπρόσωπο. Το όργανο αυτό επικουρείται από στρατιωτικούς εμπειρογνώμονες των κρατών μελών που είναι αποσπασμένοι στη γραμματεία του Συμβουλίου.
Άρθρο 2
1. Η παρούσα απόφαση αρχίζει να ισχύει την 1η Μαρτίου 2000.
2. Η παρούσα απόφαση εφαρμόζεται μέχρις ότου συσταθούν τα μόνιμα όργανα της κοινής ευρωπαϊκής πολιτικής ασφαλείας και άμυνας.
Άρθρο 3
Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 14 Φεβρουαρίου 2000.

Labels: 10
15
5